Vryheid vir ons kinders!Argieffoto (Foto: Pezibear/Pixabay) Op 27 April het ons Vryheidsdag gevier en op 8 Mei kan ons weer vry ons kruisie gaan trek vir die party wat na ons mening die meeste vryheid vir ons gaan bied. Suid-Afrika bied ŉ wye verskeidenheid van vryhede soos vryheid van spraak, vryheid van assosiasie en godsdiensvryheid. Daar word deur die staat soveel vryhede veronderstel, maar ervaar die kind in Suid-Afrika regtig die nodige vryheid van ŉ kind? Na my mening word ons kinders se vryheid bewustelik en onbewustelik al hoe meer ingeperk. “No one ever made a difference by being like everyone else”. – PT Barnum Vryheid kan natuurlik nooit sonder grense gepaard gaan nie. Indien die grense nie vir die kind gestel is nie, ervaar die kind angs en onsekerheid, en kan hy die vryheid nie ten volle geniet nie. Ons, as ouers, dink soms dat ons vryheid aan ons kinders gee deur so gou as moontlik ŉ vriendskaplike verhouding met ons kinders te hê. So ŉ verhouding beteken min grense en dat die kind te veel keuses het. ŉ Vriendskapsverhouding met ŉ kind beteken nie dat jy ŉ cool ouer is nie, dit beteken dat jy jou kind van vryheid ontneem. ŉ Kind wil nie ŉ veertigjarige vriend hê nie, maar ŉ ouer wat hom/haar baie lief het. Om vir die kind vryheid te gee beteken dat die grens en die gevolge reeds gestel en verduidelik is. Die gevolge van optredes moet verduidelik word, sodat grense verstaan kan word, met die doel dat die kind die grens later sy eie sal maak. Vryheid en grense gaan hand aan hand en as ons as ouers dit nie verstaan nie, kan ons dit ook nie aan ons kinders leer nie. Gee vandag aan jou kind vryheid deur hom te leer, af te rig, te vermaan, by te staan en ŉ goeie voorbeeld te stel omdat jy hom liefhet.